ACG ส่งซิกครึ่งปีหลังแจ่ม! รุกขยายสาขาทั่วไทยรับดีมานด์รถยนต์พุ่ง
ACG ส่งซิกครึ่งปีหลังแจ่ม! รุกขยายสาขาทั่วไทยรับดีมานด์รถยนต์พุ่ง
ACG ส่งซิกครึ่งปีหลังแจ่ม! รุกขยายสาขาทั่วไทยรับดีมานด์รถยนต์พุ่ง
21 ส.ค. 2562

นายภานุมาศ รังคกูลนุวัฒน์ ประธานเจ้าหน้าที่บริหาร บริษัท ออโตคอร์ป โฮลดิ้ง จำกัด (มหาชน) หรือ ACG เปิดเผยว่า แผนการดำเนินธุรกิจจากนี้บริษัทฯ อยู่ระหว่างการจัดหาพื้นที่ในบริเวณที่จะขยายสาขาเพิ่ม เพื่อให้ครอบคลุมภูมิภาคให้ทั่วประเทศไทย อย่างไรก็ตามสาขาที่เปิดใหม่บริษัทมีนโยบายที่ขยายพื้นที่การใช้สอยมากขึ้นกว่าสาขาที่มีอยู่ในปัจจุบัน เพื่อใช้เพิ่มความสะดวก และบริการอย่างดีให้กับลูกค้า
“การดำเนินธุรกิจในครึ่งปีหลังยังมีแนวโน้มที่ดีต่อเนื่องจากครึ่งปีแรก เนื่องจากความต้องการใช้รถยนต์ยังรักษาการเติบโตได้ รวมทั้งสถานการณ์ภาพรวมเศรษฐกิจน่าจะมีทิศทางที่ดีขึ้นหลังจากรัฐบาลประกาศนโยบายกระตุ้นกำลังซื้อของผู้บริโภคเพิ่มขึ้น” นายภานุมาศ กล่าว
นายภานุมาศ กล่าวอีกว่า ในช่วงครึ่งปีแรก บริษัทฯสามารถเติบโตได้ตามที่คาดการณ์ไว้ เนื่องจากได้รับผลดีจากยอดขายรถยนต์ที่เพิ่มขึ้นต่อเนื่องตามที่สภาอุตสาหกรรมแห่งประเทศไทย (ส.อ.ท.)ได้เปิดเผยตัวเลขเมื่อปลายเดือน มิ.ย. 2562 ที่ผ่านมา ยอดขายรถยนต์ในรอบ 5 เดือนเติบโตระดับ 9%
สำหรับภาพรวมของผลการดำเนินงานในงวดไตรมาส 2/62 มีกำไรสุทธิอยู่ที่ 15 ล้านบาท เพิ่มขึ้น 61.6%จากงวดเดียวกันปีก่อน ส่วนรายได้รวมอยู่ที่ 715 ล้านบาท เพิ่มขึ้น 17.7% จากงวดเดียวกันปีก่อน ขณะที่ผลการดำเนินงานงวด 6 เดือนแรกมีกำไรสุทธิเท่ากับ 31 ล้านบาทเพิ่มขึ้น 342.9% และรายได้รวมเท่ากับ 1,541 ล้านบาท เพิ่มขึ้น 47.8%จากงวดเดียวกันปีก่อน
สำหรับปัจจัยที่สนับสนุนให้ผลประกอบการเติบโตได้ดี เนื่องจากบริษัทมีรายได้จากส่วนงานจำหน่ายรถยนต์และอุปกรณ์ตกแต่งเพิ่มขึ้นเทียบจากงวดเดียวกันปีก่อน เนื่องจากสาขาเดิมออกผลิตภัณฑ์ที่ปรับปรุงรูปแบบใหม่ของฮอนด้า การขยายสาขาไปยังภูเก็ตและกระบี่ รวมทั้งรายได้จากส่วนงานบริการซ่อมของสาขาเดิมที่เพิ่มขึ้นอีกด้วย
นอกจากนี้ยังมีรายได้ค่านายหน้าที่เพิ่มสูงขึ้นกว่า 54.2% จากปริมาณการขายที่เพิ่มมากขึ้นในช่วง 6 เดือนแรกของปี 2562 อีกด้วย